ইন্দ্রনীল সেন ~ কালিমাটি অনলাইন
মাইলস্টোন ছুটে যায় রাস্তার দু’ধারে
তার সাথে এলোমেলো ছোটে গাছপালা
ফ্যাক্টরি শেডখানা
পার্ক করা ট্রাক
মাল খালাসী, রাস্তার ভাঙ্গারিক্সা
গঞ্জ এলাকা, কণ্ঠী খঞ্জনি
বাজার বসেনি;
আবর্জনা, কপি পাতা
ছেঁড়া বস্তা, তৃপ্ত কুকুর, শীতার্ত বেড়াল
ডিঙিয়ে যাচ্ছি তোমার বাড়ি।
রিসর্ট পাঁচিল, ইটখোলা
মাঠের ধারে ইটের পাঁজা
মাটিতোলা বিরাট ঝিল
ঝিলেমাছ, মাছের ঘাই
কিছুটা ভেড়ি, কিছুটা পানা
এইখানে কেন রোজ আসি না!
তুমি হাসিনা মানোনি কিছু
অভিমান শুধু চুমুক দিয়েছ
ভিজেছে টি পটে সোনালি ব্রু।
তুমি একটু কেবল বসতে দিও পাশে
প্রিয়মুখ কেন তোমাকেই দেখি বারবার!
আজও রোদ ওঠেনি - ঘোলাটে সকাল
পৃথিবীর বাষ্প জমেছে আকাশে
সমুদ্রের লতাগুল্ম শুকিয়ে
আগুন জ্বালাবে কে, বিমান চলাচল
থেমে গেছে, এতটাই শীত।
জাহাজ মাপে চোরাপাহাড়ের গভীরতা
সমুদ্রের ঢেউ কি আগুনের পাখি
লেলিহান ছুঁয়ে ফেলবে আকাশ!
আগুন খুঁজতে গিয়ে শয্যা পেতেছি অসম্ভবে
নদীর গান যেখানে মিশেছে সমুদ্র কোলাহলে
তার কিছু দূরে মাটিতে তোমার যাপন
অতি সাধারণ!
তুমি একটু কেবল বসতে দিও পাশে।